ལས་ཀྱི་དབང་དུ་མི་གཏང་བའི་ཞལ་གདམས་ལ། དང་པོ་མི་དགེ་བའི་དབང་དུ་མི་གཏང་བ་ནི། ཉོན་མོངས་པ་འདོད་ཆགས་ལྟ་བུའི་དབང་དུ་སོང་ནས་མི་དགེ་བ་དེ་ལ་འཇུག་ཀ་རུ་དྲན་པས་གཟུང་སྟེ། དེ་ལས་ལྡོག་ལ། ཐ་མལ་གྱི་ཆགས་པ་མི་སྤྱད་སྙམ་པའི་འདུན་པ་བཏང་ལ། དེ་ནས་རོ་སྙོམས་སུ་བྱེད་པ་དང་། རྟེན་འབྲེལ་སྒྲིག་པའི་གདམས་ངག་གནད་དུ་བསྣུན་པ་ཡིན་གསུང་། དགེ་བའི་ལས་ཀྱི་དབང་དུ་མི་གཏང་བ་ནི། བླ་མ་ལ་མོས་གུས་དུངས་པ་བྱས་པའི་དུས་སུ་ཡང་ཕྱག་རྒྱ་ཆེན་པོ་དང་ཟུང་དུ་མ་འཇུག་ན་བླ་མའི་དབང་དུ་ཤོར་བ་བྱ་བ་ཡིན། དེ་བཞིན་དུ་ཞེན་ལོག སྙིང་རྗེ། ཕ་རོལ་ཏུ་ཕྱིན་པ་དྲུག་ལ་སོགས་པ་རྣམས་ལ་ཕྱག་རྒྱ་ཆེན་པོ་དང་མ་འདྲེས་ན། དེ་རྣམས་དགེ་ལས་ཀྱི་དབང་དུ་ཤོར་བ་ཡིན་པས། དགེ་བ་སྐད་ཅིག་མ་ཅིག་ཡན་ཆད་ལ་ཕྱག་རྒྱ་ཆེན་པོ་དང་ཟུང་དུ་ཆུགས་པར་བྱ་གསུང་ངོ་། །རྣམ་པར་མི་གཡོ་བའི་དབང་དུ་མི་གཏང་སྙམ་ན། བདེ་གསལ་མི་རྟོག་པ་ལ་ཞེན་ན་ཁམས་གསུམ་དུ་གོལ་བས། དེ་གསུམ་ལ་མ་ཞེན་ན་སྐུ་གསུམ་འཐོབ་གསུང་། ལས་ཀྱི་དབང་དུ་མི་གཏང་བའི་མན་ངག ཆོས་རྗེ་རྒོད་ཚང་པའི་གསུང་ཕྲི་བསྣན་མེད་པར་བཀོད་པ་⁽14b4⁾།། །།